**REGIONALNI CENTAR KOMPETENTNOSTI RUĐERA BOŠKOVIĆA**

**Regionalni centar kompetentnosti Ruđera** **Boškovića** (RCK RB) je mjesto u kojem će se moći osigurati vrhunska kvaliteta teorijske, praktične nastave i vježbi u strukovnom obrazovanju za svaki strukovni kurikulum u prioritetnom sektoru elektrotehnika i računalstvo, pojačat će se suradnja s poslodavcima i visokim učilištima, povećati relevantnost kurikuluma te njihova provedba, a učenicima će se povećati mogućnost pristupa kvalitetnom učenju temeljenom na radu.

U Tehničkoj školi Ruđera Boškovića je u tijeku provedba projekta uspostave infrastrukture Regionalnog centra kompetentnosti Ruđera Boškovića financiranog iz Europskog fonda za regionalni razvoj (EFRR) i Europskog socijalnog fonda (ESF).

Kroz projektne aktivnosti planira se izgradnja zgrade gotovo nulte energije (nZEB) s naprednim nadzorom i upravljanjem sustavima grijanja, hlađenja, ventilacije, rasvjete, vatrodojave i sl. Zgrada će se napajati iz obnovljivih izvora energije (fotonapon, dizalice topline, solarni sustav za zagrijavanje vode, itd.) te će služiti kao živi laboratorij za nastavu i znanstvena istraživanja.

Unutar zgrade će se uspostaviti novi specijalizirani laboratorij s didaktičkom tvornicom pametne proizvodnje po načelima Industrije 4.0s pametnim nadzorom i održavanjem, nadzorom i optimizacijom potrošnje energije, mobilnim, industrijskim i kolaborativnim robotima, laboratorij za energetsku elektroniku i elektromotorne pogone te laboratorij za obnovljive izvore energije (OIE).

Postojeća oprema bit će nadopunjena i/ili zamijenjena novom, a paralelno će se provoditi proces digitalizacije nastave te izrada sadržaja u digitalnom obliku.

Projektne aktivnosti uključuju i izradu novog strukovnog kurikuluma *Tehničar za mehatroniku* na razini 4.2 i 5  Hrvatskog kvalifikacijskog okvira (HKO), izradu novih i revidiranje starih planova i programa za osposobljavanje i usavršavanje odraslih polaznika, prilagodbu svih planova i programa za osobe s teškoćama i invaliditetom te usavršavanje nastavnika i mentora u tvrtkama.